Demonstranter stormet Syrias ambassade i Berlin
STORMET AMBASSADE: Minst 30 demonstranter stormet den Syriske ambassaden i Berlin natt til søndag. (Foto: MAJED JABER/Reuters)
Minst 30 demonstranter tok seg inn i bygget og fant ambassadøren
Natt til søndag stormet minst 30 demonstranter Syrias ambassade i Berlin.
Demonstrantene tok seg inn i bygningen og fant ambassadøren, men ingen kom til skade i hendelsen. Politiet ble tilkalt, og inntrengerne ble fjernet fra bygningen.
En annen gruppe demonstranter sto utenfor bygningen og kastet malingsbomber på den.
Det var lignende episoder i Wien og London tidligere i helgen. I den østerrikske hovedstaden ble elleve mennesker pågrepet etter at de trengte seg inn i Syrias ambassade.
Også i London ble flere pågrepet da demonstranter klatret opp på den syriske ambassaden og viftet med et kurdisk flagg.
Siden mars har over 2900 mennesker mistet livet i Syria, siden de regimekritiske protestene brøt ut i landet.
I Syria skal minst to mennesker ha blitt drept da sikkerhetsstyrker lørdag skjøt mot folk som deltok i begravelsen til en kurdisk opposisjonsleder i byen Qamishli. Opposisjonslederen Meshaal Tamo ble drept fredag.